《登故蜀藩宫城》
清代·毛澄

劫火馀灰冷，高城独至今。石龙蟠柱础，铁马卧壕林。

锁断宵扉敞，壶乾夕漏沈。宫花寒少色，苑树夏多阴。

井浊人犹汲，池乾客独寻。败墙残画影，流水古琴音。

锄菜挥金印，犁荒得玉簪。殿基铜瓦在，辇道甃苔侵。

春鬼思罗袜，秋鸳梦绣衾。珠香青冢瘗，烟雨翠楼深。

不化苌宏血，哀啼杜宇心。苍茫兴废感，斜日几登临。

作者简介：毛澄，字叔云，仁寿人。光绪庚辰进士，改庶吉士，授滕县知县。有《稚澥诗集》。